钦定古今图书集成/历象汇编/乾象典/第096卷 > 朱子语类 > 《清明日恩赐百官新火赋》谢观
## 钦定古今图书集成/历象汇编/乾象典/第096卷 > 朱子语类 > 《清明日恩赐百官新火赋》谢观

国有禁火，应当清明。万室而寒灰寂灭，三辰而纤霭
不生。木铎罢循，乃灼燎于榆柳；桐花始发，赐新火于
公卿。由是太史奉期，司烜不失平明。钻燧献入，匍匐
而当轩奏毕。初焰犹短，新烟未密。我后乃降睿旨，兹
锡有秩。中人俯偻以耸听，蜡炬分行而对出。炎炎就
列，布皇明于此时；赫赫遥临，遇恩光于是日。观夫电
落天阙，红排内垣。乍历闱璅，初辞渥恩。振香炉以朱
喷，和晓日而焰翻。出禁署而萤分九陌，入人寰而星
落千门。于时宰执具瞻，高卑毕赐。降五侯以恩渥，历
庶僚以简易。煖逐来命，风随逸骑。入权门见执热之
象，阅有司识烛幽之义。咸就地以照临，示广德之遐
被。于是传诏多士，同欢令晨。将以明“而代暗，乃去故
而从新。”均于庭燎，贶彼元臣，燿燿当门，烟助松篁之
茂；荧荧满目，欿如桃李之春。群臣乃屈膝辟易，鞠躬
踧踖，捧煦育之恩惠，受覆载之光泽。各罄谢恳，竞输
忠赤。拜手稽首，感荣耀之无穷；舞之蹈之，荷鸿私之
累百。然后各爨鼎镬，传辉膳官，争焚炉炷，竞爇膏兰。
销冷酒之馀毒，却罗衣之晓寒。方知《春秋》故事，未逾
于我。《周礼》救灾，徒称变火。曷若赐于百官，万方同荷。